**Filip Rygg** (født 19. oktober 1983) er en norsk samfunnsdebattant og næringslivsmann. Han har vært politiker for Kristelig Folkeparti. Han har fra august 2014 arbeidet i Tankesmien Skaperkraft, fra august 2015 som leder. Rygg var inntil oktober 2019 leder for Cartas AS, som utvikler boliger på Øst- og Vestlandet. Han overtok da som daglig leder for morselskapet ReXir Holding AS. Rygg var fra 31. oktober 2011 til 19. mai 2014 Bergens byråd for miljø og byutvikling. Før det (fra oktober 2009) var Filip Rygg Bergens byråd for barnehage og skole.

Bakgrunn
--------

Filip Rygg ble født i Danmark, bodde senere i Sverige, Sveits, Nederland og Oslo før han kom med familien sin til Bergen i 1995. Nå bor han i Frogner i Lillestrøm kommune i Viken fylke. Rygg tok mediefag på Bergen Handelsgymnasium. Rygg tok ex.phil. ex.fac. og et emne i politikk og forvaltning ved Universitetet i Bergen i 2002. Rygg har også studert politisk islam ved VID vitenskapelige høgskole.

Politisk karriere
-----------------

Filip Rygg startet sin politiske karriere som fylkesleder for Hordaland KrFU i 2001. Han var leder for fylkeslaget frem til 2003, da han ble valgt inn i sentralstyret til KrFU på landsplan. Ved fylkestingvalget samme år ble han valgt inn som representant for KrF i Hordaland fylkesting.

I august 2004 overtok han for Per Inge Vannebo som politisk rådgiver for byutviklingsbyråd Lisbeth Iversen (KrF). Han jobbet som politisk rådgiver til valgperiodens slutt i 2007. 

Før kommunestyrevalget 2007 ble han nominert til Bergen KrFs ordførerkandidat. Etter valget dannet KrF byråd sammen med Høyre og Frp. Rygg ble da utnevnt som kommunalråd og leder for Bergen KrF bystyregruppe, samt at han ble nestleder i komité for miljø og byutvikling. 

I november 2008 valgte nominasjonsmøtet i Hordaland KrF Filip Rygg som sin andrekandidat for stortingsvalget 2009. Ved valget i september 2009 fikk KrF 7,2 prosent oppslutning i Hordaland og én representant mindre enn ved forrige periode. Rygg var vara for Laila Dåvøy som var alene om å representere Hordaland KrF i stortingsperioden 2010-2013. 

Den 1. oktober 2009 ble Rygg utnevnt til byråd for barnehager og skoler i Bergen.

I april 2010 møtte han for første gang på Stortinget som vararepresentant for Kristelig Folkeparti i Laila Dåvøys fravær. På Stortinget stilte han flere spørsmål i spørretimen, og la også frem et forslag på ni punkter for å halvere aborttallene i Norge innen 2013.

Filip Rygg har i flere år profilert seg selv som en aktiv bruker av sosiale medier. I 2009 ble han kåret til Norges tredje beste politiske blogger av nettstedet Kommentar.no. I en kåring av politikere i Hordalands bruk av sosiale medier i Bergens Tidende høsten 2010 fikk Rygg topplassering sammen med Erna Solberg og Audun Lysbakken.

Referanser
----------

1. ↑  Her er Bergens nye byråder, Bergens Tidende, 28. september 2009
2. ↑  Glemt sykkelpolitikk, E24, 4. mai 2010
3. ↑  Dokument 8:36 S, Stortingets nettsted, 11. desember 2009
4. ↑  Abortforebygging nedstemt i Stortinget Arkivert 16. september 2010 hos Wayback Machine. Norge IDAG, 20. april 2010
5. ↑  «Arkivert kopi». Arkivert fra originalen 3. mai 2009. Besøkt 31. mai 2010.  Norges ti beste politiske blogger
6. ↑   Politikerlisten
7. ↑   Politikerne til stryk i sosiale medier

Eksterne lenker
---------------

* (no) Filip Rygg hos Stortinget Rediger på Wikidata

* (no) Filip Rygg hos Norsk senter for forskningsdata politikerarkiv (nedlagt) Rediger på Wikidata
* (no) Blogg
* (no) Twitter-profil
* (no) Hordaland KrF Arkivert 16. desember 2004 hos Wayback Machine.


|  |  |  |
| --- | --- | --- |
| Forgjenger:**Tomas Moltu** | **Byråd for barnehage og skole i Bergen**(2009–2011) | Etterfølger:**Harald Victor Hove** |
| Forgjenger:**Lisbeth Iversen** | **Byråd for miljø og byutvikling i Bergen**(2011–2014) | Etterfølger:**–** |

|  |  |
| --- | --- |
| Oppslagsverk/autoritetsdata | Stortinget **·** VIAF
 |